ELS RECOMANATS DE LA MULASSA: de febrer 2014
Llibres per Carnaval
Ja tenim el Carnaval aquí! La festa de les festes, la més boja, amb més disbauxa. Avui comença un dels seus actes més dolços i empastifosos: la merengada. I per celebrar-ho us presentem unes quantes novetats de contes infantils sobre carnaval.
Dins la col·lecció de l'editorial Barcanova El bosc de colors trobem Visca el Carnestoltes! d'Estel Baldó, Rosa Gil i Maria Soliva, i il·lustracions de Núria Feijoó. Aquesta col·lecció està pensada per afavorir la lectura autònoma dels més petits (escrit en lletra de pal i lletra lligada).
En Visca el Carnestoltes!, el Rei carnavalesc va donant consignes a uns nens d'una escola per preparar el Carnaval. Així doncs, un dia han d'anar vestits amb el pijama, un altre amb bigotis pintats...fins que arriba el cercavila i van tots completament disfressats.
La col·lecció El Patufet i les tradicions catalanes de Cossetània Edicions ha tret un nou conte sobre el Carnaval: Ens disfressem per Carnaval de Roger Roig i Hugo Prades. En aquest conte el Patufet i els seus amics s'apunten a la disbauxa del Carnaval, la festa més irreverent del nostre calendari festiu. Ben disfressats, surten al carrer i s'afegeixen a la gresca sota les ordres del rei Carnestoltes. Però la diversió perilla, perquè una vella senyora està entestada a imposar l'ordre...
I parlant d'aquesta senyora tenim La Vella Quaresma d'Estel Baldó, Rosa Gil, Maria Soliva i il·lustracions de Cristina Zafra (Ed. Barcanova). La Vella Quaresma és una senyora velleta que té set cames i a qui agrada l'ordre i la tranquil·litat. Un dia, però, s'adona que ha arribat en Carnestoltes i que tot és disbauxa i gresca al carrer. Amb una puntada de peu, aconseguirà fer fora en Carnestoltes i que la pau i la calma torni a tot arreu.
I acabem amb La Vella Quaresma d'Elena Ferro i il·lustracions de Subi, de la col·lecció Els contes del follet de l'editorial Baula. En aquesta col·lecció hi trobem un conte basat en una tradició o costum (en aquest cas, la Quaresma) explicat per Sebastià Panarra, el follet de les festes. A més, conté la cançó La Vella Quaresma, i una explicació de la Quaresma per als que volen saber-ne més.
A més, si veniu a la llibreria trobareu contes sobre com maquillar-vos i disfressar-vos per Carnaval.
I no us preocupeu per la Vella Quaresma, encara queden uns quants dies de festa i diversió carnavalesca!
Bon Carnaval 2014!
Publicat per La Mulassa a 17:50 Cap comentari:
Més venuts mes gener (infantil/juvenil)
Tornem a trobar a la segona part de la trilogia Los juegos del hambre, En Llamas de Suzanne Collins (Ed. Molino), gràcies a l'estrena de la pel·lícula. Contra tot pronòstic, la Katniss i en Peeta han guanyat els Jocs de la Fam. Però, per ara, la recompensa d'una vida segura i sense complicacions haurà d'esperar. Han vençut desafiant les normes del Capitoli i, sense voler, s'han convertit en l'espurna de la revolta imminent. El foc es propaga i el Capitoli clama venjança.
En segon lloc tenim El vuitè viatge al regne de la fantasia de Geronimo Stilton (Ed. Estrella Polar). Les busques del Marcatemps Cronofantàstic avancen cada cop més de pressa. Si continuen així alteraran el pas del temps al Regne de la Fantasia. I Flordiana, víctima de l'encanteri de la bruixa Eclipse, està envellint ràpidament...Per a Geronimo comença una cursa vertiginosa contra el temps per salvar la Reina i tot el Regne de la Fantasia.
I seguim amb més Jocs de la Fam. En la tercera posició trobem Los juegos del hambre de Suzanne Collins (Ed. Molino). Podries sobreviure tot sol, en un món salvatge, on tothom farà el possible perquè no tornis a veure la llum del dia? Vint-i-quatre adolescents forçats a jugar. Només un guanyador. Els Jocs de la Fam han començat...
En el quart lloc tenim l'edició especial del Diari del Greg 1 de Jeff Kinney (Ed. Estrella Polar), un pack ideal pels més llaminers, ja que conté una rajola de xocolata. Ser quasi adolescent pot resultar molt molest. Ningú ho sap millor que el Greg Heffley, immers en el dur ambient del institut. En el Diari del Greg, l'escriptor i dibuixant Jeff Kinney ens presenta el seu antiheroi.
I acabem amb un altre llibre de Jeff Kinney: Diari del Greg 7: el tercer en discòrdia (Ed. Estrella Polar). El ball de Sant Valentí de l'escola ha capgirat la vida d'en Greg. Per a ell, sempre ha estat un autèntic calvari intentar no ser el típic pringat sense parella. El seu millor amic, en Rowley, no té cap perspectiva de trobar-ne tampoc, però això no és cap consol per a en Greg. Un gir inesperat farà que en Greg trobi una parella per al ball i deixarà en Rowley una mica penjat. Però poden passar moltes coses en una nit, i al final mai se sap qui pot tenir sort en l'amor.
Publicat per La Mulassa a 20:17 Cap comentari:
Més venuts mes gener (adults)
En el primer lloc dels més venuts del gener trobem No estamos locos de El Gran Wyoming (Ed. Planeta). Aquest llibre és un relat ple d'humor, ironia i crítica social que ens explica el per què estem atrapats en aquest moment polític i ideològic. A més, és un manifest on el Gran Wyoming plasma tota la indignació, la passió i el sarcasme que agita la societat sencera avui en dia.
Julia Navarro amb la seva última novel·la Dispara, yo ya estoy muerto (Ed. Plaza & Janés) també ha estat dels més venuts en aquest mes de gener. Una història extraordinària de personatges inoblidables, les vides dels quals s'entrellacen amb moments claus de la història (finals sXIX-mitjans sXX).
En tercer lloc tenim Quan en dèiem xampany de Rafel Nadal (Ed. La Columna). Als 16 anys, Francisco Oller abandona Cassà de la Selva, viatja al nord en busca de futur i acaba creant una potent indústria de taps de suro a Reims. Allà cria quatre fills de personalitats molt fortes. A través d'ells, Nadal construeix una saga familiar que transita pels cent anys més convulsos de la història d'Europa: des de la Primera Guerra Mundial fins el renaixement europeu després de la Segona Guerra Mundial.
En una quarta posició trobem la versió en butxaca de El tiempo entre costuras de María Dueñas (Ed. Temas de hoy). L'emissió de la sèrie televisiva basada en el llibre ha ajudat a tornar a col·locar entre els més venuts la primera novel·la de Dueñas.
I acabem amb un dels llibres més regalats entre els nostàlgics: Yo fui a EGB de Jorge Díaz i Javier Ikaz (Ed. Plaza & Janés). Els barrufets, Naranjito, Parchís, ET, els minerals, els cucs de seda...Tots els que vau anar a EGB sabeu que hi ha mil històries per explicar i esteu desitjant retrocedir en el temps per recordar-les totes en un llibre totalment il·lustrat i escrit pels autors del blog d'èxit Yo fui a EGB.
Publicat per La Mulassa a 18:03 Cap comentari: